Pritet një fushatë e ashpër për zgjedhjet presidenciale në SHBA
Kandidatët Clinton dhe Trump luftojnë njëri tjetrin dhe rezultatin e tyre të ulët në sondazhe
Në garën presidenciale amerikane, sondazhet tregojnë demokraten Hillary Clinton në një avantazh të qëndrueshëm ndaj republikanit Donald Trump, ndërkohë që ata përgatiten për konventat e partive të tyre muajin e ardhshëm. Mospëlqimi ndaj kandidatit Trump është shtuar gjatë anketimeve të fundit, por edhe kandidatja Clinton vuan nga një perceptim i lartë negativ. Këta janë tregues që të dy kandidatët kanë punë për të bërë që të përmirësojnë imazhin e tyre përpara zgjedhjeve në muajin nëntor. Në shtetin Ohio, Hillary Clinton dhe Senatorja e Massachusetts, Elizabeth Warren, bashkojnë forcat ndaj një objektivi të përbashkët, Donald Trump. E megjithatë, shumica e votuesve nuk i besojnë zonjës Clinton, gjë që edhe e pranoi vetë në Çikago. Por, sfidat e zonjës Clinton janë shumë më të pakta se ato të zotit Trump, i cili perceptohet negativisht nga gratë dhe minoritetet. Ai këmbëngul se do të fitojë, pasi votuesit e shikojnë si kandidati nga jashtë politikës. Por, zoti Trump e ka të vështirë të zhvendosë imazhin e tij nga një kandidat i zgjedhjeve paraprake në një kandidat për zgjedhjet e përgjithshme, thotë Tom DeFrank. Edhe Hillary Clinton ka punë për të bërë, thotë analisti republikan Scot Faulkner. Zonja Clinton do të përqëndrohet në anët negative të zotit Trump, për të nxitur votën demokrate në nëntor, thotë John Fortier. Për shkak të perceptimit të lartë negativ për të dy kandidatët, analistët parashikojnë një fushatë të hidhur me sulme personale.